Захапленне Канстанціна арніталогіей паспрыяла таму, што ў маёнтку быў створаны адзін з самых прыгожых і багатых арніталагічных музеяў ва ўсёй Усходняй Еўропе. Прыкладна за 40 гадоў яму ўдалося сабраць калекцыю, якая складалася прыкладна з 3000 чучал птушак, якія жывуць у Беларусі, Украіне і Літве. Багаццем была і сабраная малодшым Тызенгаузам бібліятэка. У ёй захоўваліся рэдкія помнікі польскага пісьменства, каштоўныя гравюры, а таксама сямейны архіў, які вёўся з XIII стагоддзя. Дзе ўсе гэтыя каштоўнасці знаходзяцца зараз – невядома, аднак па некаторых здагадках багацця роду Тызенгаузаў маглі быць вывезены ў Польшчу, Літву ці Расію. Акрамя таго, новы ўладальнік маёнтка быў гарачым прыхільнікам жывапісу. Ён стварыў у палацы выдатную мастацкую галерэю, дзе захоўвалася каля 600 экспанатаў. Паводле некаторых крыніц, Тызенгауз меў у сваёй калекцыі палотны Леанарда да Вінчы, Рубенса, Рэмбранта, Брэйгеля і Дзюрэра. І, вядома ж, меліся ў гэтай самавітай галерэі карціны польскіх і беларускіх аўтараў.